text: রুদ্ধশ্বাস ম্যাচে দুর্দান্ত জয় ভারতের | The Bangladesh Daily
  Home খেলাধুলা ক্রিকেট রুদ্ধশ্বাস ম্যাচে দুর্দান্ত জয় ভারতের
  কেপ টাউনে দক্ষিণ আফ্রিকা সফরের শেষ ম্যাচেও বাজিমাত করলো ভারত। ওয়ানডের পর টি-টোয়েন্টিতেও রায়না, ভুবনেশ্বরদের নৈপুণ্যে সিরিজ জয় করলো ভারত। প্রোটিয়াদের ঘরের মাটিতে রুদ্ধশ্বাস সিরিজ নির্ণায়ক ম্যাচে ৭ রানে জিতল সফরকারীরা।
  কেপ টাউনে এই দিন বিশ্রামে রাখা হয়েছিলো অধিনায়ক বিরাট কোহলিকে। বিরাটের পরিবর্তে এই দিন দায়িত্ব পালন করেছেন রহিত শর্মা।
  ২৫ বছরে সাউথ আফ্রিকায় কোন সিরিজ জেতেনি ভারত। গত এক মাসেই সেখানে এখন দুই সিরিজ জয়। টেস্টে ২-১এ হারার পর স্বাগতিকদের ৫-১ ব্যবধানে ওয়ানডেতে উড়িয়ে দেয় কোহলি বাহিনী। আর ছোট ফরম্যাটে জিতল ২-১ ব্যবধানেই। প্রথম টি-টুয়েন্টিটি সফরকারীরা জেতার পর দ্বিতীয়টিতে সমতা ফিরিয়েছিল প্রোটিয়ারা।
  শনিবার কেপটাউনে অধিনায়ক রোহিত ১১ রানে ফিরলেও পরের জুটিতে ঘুরে দাঁড়ায় ভারত। ধাওয়ান ও রায়না ৬৫ রান যোগ করেন। সাবধানী ধাওয়ান ৩ চারে ৪০ বলে ৪৭ তুলে ফেরেন। রায়নার সেখানে ৫ চার এক ছক্কায় ৩৩ বলে ৪৩ রানের অবদান।
  প্রোটিয়াদের হয়ে কার্ল ডালা ৩টি ও ক্রিস মরিস ২টি করে উইকেট নিয়ে সফরকারীদের আটকে রাখার চেষ্টা করেন।
  রান তাড়া করতে নেমে হেনড্রিকসকে (৭) হারিয়ে এগোতে থাকে আফ্রিকানরা। মিলার ২৪, ক্লাসেন ৭ রানে ফিরলেও ডুমিনি ও ক্রিস্টিয়ান জনকার দাঁড়িয়ে যান। ২ চার ও ৩ ছক্কায় ৪১ বলে ৫৫ তুলে অধিনায়ক ডুমিনি ফিরে গেলেও জনকার থাকায় আশা ছিল।
  জনকার ৫ চার ও ২ ছক্কায় ২৪ বলে ৪৯ রানের ঝড় তুলে আশার বাতিটা জ্বালিয়েই রেখেছিলেন। কিন্তু অন্যপ্রান্ত থেকে সাহায্য পাননি রানের গতি বাড়ানোয়। বেহারদিনের ৬ বলে ১৫ রানও তাই কাজে দেয়নি।
  ভারতের হাত ঘোরানো ছয় বোলারের পাঁচজনই উইকেট পেয়েছেন। হার্দিক ৪ ওভারে ২২ রান দিয়ে নিয়েছেন একটি, ছিলেন সবচেয়ে নিয়ন্ত্রিত। ভুবনেশ্বর ৪ ওভারে ২ উইকেট নিতে খরচ করেছেন কেবল ২৪ রান। জয়ের পথ তৈরি হয়েছে তাতেই।
  ভারত: ২০ ওভারে ১৭২/৭ (রোহিত ১১, ধাওয়ান ৪৭, রায়না ৪৩, পান্ডে ১৩, পান্ডিয়া ২১, ধোনি ১২, কার্তিক ১৩, প্যাটেল ১*, ভুবনেশ্বর ৩*; মরিস ২/৪৩, ডালা ৩/৩৫,)
  দক্ষিণ আফ্রিকা: ২০ ওভারে ১৬৫/৬ (হেনড্রিকস ৭, মিলার ২৪, দুমিনি ৫৫, ক্লাসেন ৭, ইয়ঙ্কার ৪৯, মরিস ৪, বেহারডিন ১৫*; ভুবনেশ্বর ২/২৪)